b'\n_START_ARTICLE_\nVrta\xc4\x8da\n_START_PARAGRAPH_\nVrta\xc4\x8de so kra\xc5\xa1ke globeli ali kotanje, pri katerih je globina manj\xc5\xa1a od premera. Velikost je zelo razli\xc4\x8dna: med vrta\xc4\x8de pri\xc5\xa1tevamo \xc5\xbee prav majhne vdolbine, a poznamo tudi preko sto metrov \xc5\xa1iroke primere. _NEWLINE_Po obliki lo\xc4\x8dimo lijakaste, skledaste in kotlaste vrta\xc4\x8de. Za vrta\xc4\x8de je zna\xc4\x8dilno zelo rodovitno dno, kjer se je s \xc4\x8dasom nabrala plast humusa in apnen\xc4\x8devih ostankov. Razen rodovitnega dna nudi vrta\xc4\x8da tudi zavetje pred burjo, zato je po navadi skrbno iztrebljena in obdelana. Sicer so za obdelovanje primernej\xc5\xa1e skledaste oblike, posebno za vinograde, a za vrtove pridejo v po\xc5\xa1tev tudi majhne lijakaste vrta\xc4\x8de, v katere kmetje nanosijo dodatnega humusa in zemlje. S tem ne samo povi\xc5\xa1ajo rodovitno plast, ampak jo tudi pove\xc4\x8dajo v obsegu._NEWLINE_Nekatere kotlasto zaprte vrta\xc4\x8de skrivajo v stranskih stenah vhode v jame in brezna. Pri lijastih vrta\xc4\x8dah je lahko jama in vhod vanjo natan\xc4\x8dno na samem dnu, kar pomeni, da je na tem mestu nekdaj pri\xc5\xa1lo do udora in se sedaj s \xc4\x8dasom udorina zapira ter ustvarja nov strop spodaj obstoje\xc4\x8di jami. Lahko se pa udorina zapira enostavno zato, ker so odkru\xc5\xa1ki popolnoma zapolnili votlino in torej jame ni ve\xc4\x8d, \xc4\x8deprav voda pronica v tla in izginja nekam pod povr\xc5\xa1ino._NEWLINE_Kadar je kotanja sestavljena iz ve\xc4\x8d vrta\xc4\x8d, ki so se s \xc4\x8dasom zdru\xc5\xbeile, jo imenujemo uvala._NEWLINE_Vsaka vrta\xc4\x8da je \xc5\xbeivljenjski prostor zase. V njej potekajo drobni endemi\xc4\x8dni klimatski procesi, ki pospe\xc5\xa1ujejo svojstven razvoj rastlinstva in kmetijstva, kar ima seveda dolo\xc4\x8den vpliv na samo \xc4\x8dlovekovo \xc5\xbeivljenje v teh krajih. Zna\xc4\x8dilnost vrta\xc4\x8d je toplotni obrat, kar pomeni, da so na dnu hladnej\xc5\xa1e, zato se da ponekod opaziti, da proti dnu rastejo iglavci, medtem ko so na povr\xc5\xa1ju zastopani le listavci. Na pravem krasu je sicer ta pojav skromnej\xc5\xa1i zaradi burje, ki hladi povr\xc5\xa1je in ne sega v dno kotanje, a kra\xc5\xa1ki kmetje ga dobro poznajo in izrabljajo. V posebnih razmerah, na primer v globljih in osojnih vrta\xc4\x8dah, se ustvarijo mrazi\xc5\xa1\xc4\x8da, ki jim v Brkinih pravijo ledenice. V teh vrta\xc4\x8dah in jamah ostane skozi vse leto plast globokega ledu. Kako globoko zamrznjena je ta voda, nam pri\xc4\x8da podatek, da so \xc5\xa1e v prvih desetletjih dvajsetega stoletja brkinski kmetje vozili z \xc5\xbeivalskimi vpregami led v Trst, kjer so ga prodajali gostilnam in premo\xc5\xbenej\xc5\xa1im prebivalcem.'